b'\n_START_ARTICLE_\nGimdos kaklelio v\xc4\x97\xc5\xbeys\n_START_SECTION_\nPrie\xc5\xbeastys ir rizikos veiksniai\n_START_PARAGRAPH_\nApie 90\xc2\xa0% atvej\xc5\xb3 prasideda nuo \xc5\xbemogaus papilomos viruso (\xc5\xbdPV) infekcijos, d\xc4\x97l ko da\xc5\xbenas seksualini\xc5\xb3 partneri\xc5\xb3 keitimas priskiriamas prie rizikos veiksni\xc5\xb3. Organizmo imunin\xc4\x97 sistema neretai atsikrato \xc5\xbdPV, kitu atveju jis gali sukelti \xc4\xafvairias infekcijas, tarp j\xc5\xb3 ir intraepitelin\xc4\x99 neoplazij\xc4\x85, kuri negydoma i\xc5\xa1sivysto \xc4\xaf gimdos kaklelio v\xc4\x97\xc5\xbe\xc4\xaf. Kiti rizikos veiksniai \xe2\x80\x93 gausus r\xc5\xabkymas, n\xc4\x97\xc5\xa1tumas jauname am\xc5\xbeiuje, trys ar daugiau n\xc4\x97\xc5\xa1tum\xc5\xb3, susilpn\xc4\x97jusi imunin\xc4\x97 sistema (vitamino A tr\xc5\xabkumas).\n_START_SECTION_\n\xc5\xbdmogaus papilomos viruso infekcija\n_START_PARAGRAPH_\n\xc5\xbdmogaus papilomos virusai priklauso vienai labiausiai paplitusi\xc5\xb3 virus\xc5\xb3 \xc5\xa1eim\xc5\xb3. \xc5\xa0is virusas tiesiogiai siejamas su gimdos kaklelio ir kit\xc5\xb3 lokalizacij\xc5\xb3 v\xc4\x97\xc5\xbeiu, lyties organ\xc5\xb3 karp\xc5\xb3 atsiradimu. U\xc5\xbe s\xc4\x85sajos tarp viruso ir gimdos kaklelio atradim\xc4\x85 vokie\xc4\x8di\xc5\xb3 virusologas Haroldas zur Hausenas 2008-aisiais buvo apdovanotas Nobelio premija._NEWLINE_\xc5\xbdPV yra pla\xc4\x8diai paplit\xc4\x99s virusas, kuris paveikia ir moteris, ir vyrus. \xc5\xa0iuo virusu moterys da\xc5\xbeniausiai u\xc5\xbesikre\xc4\x8dia lytini\xc5\xb3 santyki\xc5\xb3 metu, ta\xc4\x8diau juo galima u\xc5\xbesikr\xc4\x97sti ir bet kokio odos kontakto su kito \xc5\xbemogaus lyties organais metu. \xc5\xa0iuo virusu u\xc5\xbesikr\xc4\x97sti gali bet kokio am\xc5\xbeiaus moteris, rizikos grupei priklauso jaunos mergait\xc4\x97s ir moterys.\n_START_SECTION_\nSimptomai\n_START_PARAGRAPH_\nPirmin\xc4\x97se stadijose jokie simptomai paprastai nepasirei\xc5\xa1kia. V\xc4\x97liau atsiranda vaginalinis kraujavimas tarp menstruacij\xc5\xb3, \xc4\xafvairaus stiprumo skausmas lytini\xc5\xb3 santyki\xc5\xb3 metu. Papildomai gali pasireik\xc5\xa1ti apetito praradimu, svorio ma\xc5\xbe\xc4\x97jimu, nuovargiu, dubens, nugaros, koj\xc5\xb3 skausmais ir kt. V\xc4\x97lyvosiose stadijose gali vystytis metastaz\xc4\x97.\n_START_SECTION_\nProfilaktika ir gydymas\n_START_PARAGRAPH_\nGydymas priklauso nuo navikini\xc5\xb3 l\xc4\x85steli\xc5\xb3 pakitim\xc5\xb3. Laiku diagnozavus gimdos kaklelio v\xc4\x97\xc5\xbe\xc4\xaf, jis gali b\xc5\xabti i\xc5\xa1gydomas nepakenkiant vaisingumui. Jeigu liga i\xc5\xa1plitusi, pa\xc5\xa1alinama gimda ir kiau\xc5\xa1id\xc4\x97s, taikomas \xc5\xa1vitinimas. Kai v\xc4\x97\xc5\xbeys labai i\xc5\xa1plit\xc4\x99s, taikoma chemin\xc4\x97 ir radioterapija, \xc5\xa1ios tikslas \xe2\x80\x93 sustabdyti ligos vystym\xc4\x85si._NEWLINE_Moterys tur\xc4\x97t\xc5\xb3 atlikti citologinius tyrimus kart\xc4\x85 per metus \xe2\x80\x93 tai laiko tarpsnis, per kur\xc4\xaf invazinis v\xc4\x97\xc5\xbeys gali pasireik\xc5\xa1ti, bet yra galimyb\xc4\x97 lig\xc4\x85 visi\xc5\xa1kai i\xc5\xa1gydyti._NEWLINE_2006 m. buvo patvirtintos pirmosios prie\xc5\xa1v\xc4\x97\xc5\xbein\xc4\x97s vakcinos, apsaugan\xc4\x8dios nuo kai kuri\xc5\xb3 \xc5\xbdPV form\xc5\xb3, Lietuvoje vakcinos galima gauti nuo 2006 m. lapkri\xc4\x8dio.\n_START_SECTION_\nVakcinos nuo gimdos kaklelio v\xc4\x97\xc5\xbeio\n_START_PARAGRAPH_\n\xc5\xa0iuo metu pasaulyje yra dvi \xc5\xbdPV vakcinos (dvivalent\xc4\x97s ir keturvalent\xc4\x97s), kurios skiriasi sud\xc4\x97tyje esan\xc4\x8di\xc5\xb3 \xc4\xaf virusus pana\xc5\xa1i\xc5\xb3 daleli\xc5\xb3 (veiklioji vakcinos substancija) tip\xc5\xb3 skai\xc4\x8diumi ir vakcin\xc5\xb3 adjuvantais. Abiejose vakcinose yra da\xc5\xbeniausiai gimdos kaklelio v\xc4\x97\xc5\xbe\xc4\xaf sukelian\xc4\x8di\xc5\xb3 16 ir 18 \xc5\xbdPV tipo \xc4\xaf virus\xc4\x85 pana\xc5\xa1i\xc5\xb3 daleli\xc5\xb3._NEWLINE_Moksliniais tyrimais \xc4\xafrodyta, kad abi vakcinos demonstruoja kry\xc5\xbemin\xc4\x99 apsaug\xc4\x85, t. y. platesn\xc4\xaf apsaugos spektr\xc4\x85 nei tik apsaug\xc4\x85 nuo vakcinoje esan\xc4\x8di\xc5\xb3 \xc5\xbdPV tip\xc5\xb3. Vakcina nuo \xc5\xbdPV apsaugo ne tik nuo gimdos kaklelio v\xc4\x97\xc5\xbeio, bet ir nuo mak\xc5\xa1ties ir vulvos v\xc4\x97\xc5\xbeio._NEWLINE_Vakcinos nuo \xc5\xbdPV atlieka profilaktin\xc4\x99, bet ne terapin\xc4\x99 funkcij\xc4\x85. Vakcinos negali pad\xc4\x97ti pasveikti jau u\xc5\xbesikr\xc4\x97tusioms moterims, ta\xc4\x8diau yra veiksminga profilaktin\xc4\x97 priemon\xc4\x97 moterims, neturin\xc4\x8dioms aktyvios \xc5\xbdPV infekcijos po\xc5\xbeymi\xc5\xb3.\n_START_SECTION_\nVeiksmingumas\n_START_PARAGRAPH_\nVakcin\xc5\xb3 veiksmingumas priklauso nuo moters am\xc5\xbeiaus. Jos veiksmingiausios jaunoms mergait\xc4\x97ms ir moterims, iki lytini\xc5\xb3 santyki\xc5\xb3 prad\xc5\xbeios arba pirmaisiais lytinio gyvenimo metais. Mergaites skiepyti galima nuo 9 met\xc5\xb3 am\xc5\xbeiaus. Apsauginis veiksmingumas vyresn\xc4\x97ms moterims taip pat geras, ta\xc4\x8diau gali b\xc5\xabti kiek ma\xc5\xbeesnis nei jaunesn\xc4\x97ms moterims. D\xc4\x97l \xc5\xa1ios prie\xc5\xbeasties prie\xc5\xa1 skiepijant b\xc5\xabtina pasitarti su ginekologu.\n_START_SECTION_\nRekomenduojamas skiepijimas\n_START_PARAGRAPH_\nRekomenduojami du mergai\xc4\x8di\xc5\xb3 skiepijimai: rutininis 11 \xe2\x80\x93 12 met\xc5\xb3 mergai\xc4\x8di\xc5\xb3 skiepijimas ir i\xc5\xa1lyginamasis prie\xc5\xa1 tai neskiepyt\xc5\xb3 arba skiepijimo kurso nebaigusi\xc5\xb3 13 \xe2\x80\x93 26 met\xc5\xb3 mergin\xc5\xb3 ir moter\xc5\xb3 skiepijimas. Lytini\xc5\xb3 santyki\xc5\xb3 netur\xc4\x97jusioms merginoms ginekologo konsultacija arba tyrimai norint pasiskiepyti nuo \xc5\xbdPV n\xc4\x97ra reikalingi._NEWLINE_Idealiausiai, kai skiepijama mergina arba moteris prie\xc5\xa1 tai netur\xc4\x97jo lytini\xc5\xb3 santyki\xc5\xb3 ir nebuvo susid\xc5\xabrusi su \xc5\xbdPV, ta\xc4\x8diau skiepytis tur\xc4\x97t\xc5\xb3 ir lytin\xc4\xaf gyvenim\xc4\x85 gyvenan\xc4\x8dios merginos ir moterys, kurios jau galimai tur\xc4\x97jo s\xc4\x85lyt\xc4\xaf su \xc5\xbdPV. Vakcina naudingiausia lytin\xc4\xaf gyvenim\xc4\x85 gyvenan\xc4\x8dioms, bet \xc5\xbdPV neu\xc5\xbesikr\xc4\x97tusiomis moterimis. Vienu i\xc5\xa1 \xc5\xbdPV tip\xc5\xb3 u\xc5\xbesikr\xc4\x97tusi\xc5\xb3 moter\xc5\xb3 skiepijimas n\xc4\x97ra labai naudingas, ta\xc4\x8diau toms moterims, kurios \xe2\x80\x9eturi antik\xc5\xabni\xc5\xb3 prie\xc5\xa1 \xc5\xbdPV, bet neturi kit\xc5\xb3 infekcijos aktyvumo po\xc5\xbeymi\xc5\xb3, skiepytis rekomenduojama._NEWLINE_Vakcina skiepytis gali ir \xc5\xa1ie rizikos grup\xc4\x97s \xc5\xbemon\xc4\x97s: moterys, maitinan\xc4\x8diomis kr\xc5\xabtimi, susilpn\xc4\x97jusio imuniteto asmenys. Vakcina nerekomenduojama n\xc4\x97\xc5\xa1\xc4\x8diosioms._NEWLINE_Esant abejotinam Pap testui, vakcinos nauda taip pat abejotina, nes neai\xc5\xa1ku, kuriuo \xc5\xbdPV tipu moteris ar mergina yra u\xc5\xbesikr\xc4\x97tusi. Vakcina n\xc4\x97ra terapin\xc4\x97, tad jei moteris jau yra u\xc5\xbesikr\xc4\x97tusi \xc5\xbdPC 16 arba 18 tipu, vakcinacijos nauda \xe2\x80\x93 abejotina.\n_START_SECTION_\nCervarix vakcina\n_START_PARAGRAPH_\nEgzistuoja dvi \xc5\xbdPV vakcinos \xe2\x80\x93 Cervarix ir Gardasil. Abi vakcinos labai veiksmingos ir skirtos mergai\xc4\x8di\xc5\xb3 ir moter\xc5\xb3 skiepijimui._NEWLINE_Dvivalent\xc4\x97 Cervarix vakcina pasi\xc5\xbeymi kry\xc5\xbemine apsauga. Paskiepyta mergait\xc4\x97 ar moteris yra apsaugota ne tik nuo vakcinoje esan\xc4\x8di\xc5\xb3 \xc5\xbemogaus papilomos virus\xc5\xb3, bet ir nuo kai kuri\xc5\xb3 kit\xc5\xb3. Manoma, kad kry\xc5\xbemin\xc4\x99 apsaug\xc4\x85 vakcinos suteikia d\xc4\x97l \xc4\xafvairi\xc5\xb3 \xc5\xbdPV tip\xc5\xb3 giminingumo._NEWLINE_Cervarix vakcinos sud\xc4\x97tyje yra naujos kartos adjuvantas AS04. D\xc4\x97l naujojo adjuvanto vakcina yra veiksminga ir skiepijant vyresnes moteris, net iki 55 met\xc5\xb3 am\xc5\xbeiaus. (citata)_NEWLINE_Tyrimai rodo, jog po Cervarix skiepo, antik\xc5\xabni\xc5\xb3 persistencija paskiepytosios organizme tur\xc4\x97t\xc5\xb3 i\xc5\xa1likti ilgiau nei 20 met\xc5\xb3._NEWLINE_Cervarix vakcinos skiepijimo schema: rekomenduojamos 3 vakcin\xc5\xb3 doz\xc4\x97s. Tarp pirmos ir antros bei tarp antros ir tre\xc4\x8dios vakcinos turi b\xc5\xabti pus\xc4\x97s met\xc5\xb3 pertrauka. Skiepyti rekomenduojama 15 \xe2\x80\x93 25 met\xc5\xb3 moteris.\n_START_SECTION_\nLiterat\xc5\xabra\n_START_PARAGRAPH_\nVytautas Usonis (2010). Vakcinos ir skiepijimas. Homo Liber, Vilnius'